FÆLLES AKTION af 16. juni 1997 vedtaget af Rådet på grundlag af artikel K.3 i traktaten om Den Europæiske Union vedrørende udveksling af oplysninger, risikovurdering og kontrol med nye former for syntetisk narkotika (97/396/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b),

under henvisning til Nederlandenes initiativ,

som NOTERER SIG, at Det Europæiske Råd den 13. og 14. december 1996 i Dublin udtrykte tilfredshed med narkotikarapporten og godkendte handlingsforslagene i denne rapport, herunder forslaget om at løse problemet med syntetisk narkotika på følgende tre niveauer: gennem lovgivning, praktisk samarbejde om bekæmpelse af ulovlig fremstilling og handel samt internationalt samarbejde,

som HENVISER til fælles aktion 96/750/RIA af 17. december 1996 vedtaget af Rådet på grundlag af artikel K.3 i traktaten om Den Europæiske Union vedrørende tilnærmelse af Den Europæiske Unions medlemsstaters lovgivning og praksis med henblik på bekæmpelse af narkotikamisbrug samt forebyggelse og bekæmpelse af ulovlig narkotikahandel (1),

som HENVISER især til artikel 5 i ovennævnte fælles aktion, ifølge hvilken medlemsstaterne skal bestræbe sig på i det nødvendige omfang at udarbejde overensstemmende lovgivninger med henblik på at indhente forsinkelser eller udfylde huller i lovgivningen vedrørende syntetisk narkotika. De skal i særdeleshed fremme indførelsen af en ordning for hurtig underretning, således at disse stoffer kan identificeres som stoffer, der skal forbydes, så snart de dukker op i en af medlemsstaterne,

som TAGER I BETRAGTNING, at de særlige risici, der er forbundet med udviklingen af syntetisk narkotika, nødvendiggør en hurtig indsats fra medlemsstaternes side,

som TAGER I BETRAGTNING, at hvis nye former for syntetisk narkotika ikke bliver omfattet af samtlige medlemsstaters strafferet, kan der opstå problemer i det internationale samarbejde mellem medlemsstaternes retslige og retshåndhævende myndigheder på grund af, at den eller de pågældende overtrædelser ikke er strafbare i henhold til lovgivningen i såvel den begærende som den anmodede stat,

som TAGER I BETRAGTNING, at det på baggrund af en oversigt, som er udarbejdet siden vedtagelsen af ovennævnte fælles aktion, kan konkluderes, at nye former for syntetisk narkotika er dukket op i medlemsstaterne,

som TAGER I BETRAGTNING, at det kun vil være muligt at handle i fællesskab på grundlag af pålidelige oplysninger om fremkomsten af nye former for syntetisk narkotika samt resultaterne af en ekspertvurdering af de risici, der er forbundet med brugen af nye former for syntetisk narkotika, og af konsekvenserne af, at sådanne former for narkotika underlægges kontrol,

som TAGER I BETRAGTNING, at det derfor er nødvendigt at indføre en fælles mekanisme, som muliggør en hurtig indsats, ved at træffe de nødvendige foranstaltninger eller indføre kontrol med nye former for syntetisk narkotika, på grundlag af hurtig udveksling af oplysninger om nye former for syntetisk narkotika, der dukker op i medlemsstaterne, og på grundlag af en fælles vurdering af de hermed forbundne risici,

MED FORBEHOLD af de beføjelser, der er tillagt Det Europæiske Fællesskab -

VEDTAGET FØLGENDE FÆLLES AKTION:

Artikel 1 Formål

Formålet med denne fælles aktion er at etablere en mekanisme for hurtig udveksling af oplysninger om nye former for syntetisk narkotika og vurdering af de hermed forbundne risici med henblik på at muliggøre, at de kontrolforanstaltninger, der i medlemsstaterne finder anvendelse på psykotrope stoffer, ligeledes finder anvendelse på nye former for syntetisk narkotika. Denne mekanisme gennemføres i fællesskab i henhold til de procedurer, der er anført nedenfor.

Artikel 2 Anvendelsesområde

Den fælles aktion vedrører nye former for syntetisk narkotika, der ikke på nuværende tidspunkt er opført på nogen af listerne i FN-konventionen af 1971 om psykotrope stoffer, og som udgør en lige så stor trussel for folkesundheden som stofferne på liste I og II, og som har en begrænset terapeutisk virkning. Aktionen vedrører det færdige produkt, til forskel fra prækursorer, der er omfattet af en fællesskabsordning i henhold til Rådets forordning (EØF) nr. 3677/90 af 13. december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer (2) og Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer (3).

Artikel 3 Udveksling af oplysninger

1. Hver medlemsstat skal sikre, at dens nationale Europol-enhed og dens repræsentant i REITOX-nettet indberetter oplysninger om fremstilling af, handel med og brug af nye former for syntetisk narkotika til Europols Narkotikaenhed (EDU) og Det Europæiske Overvågningscenter for Narkotika og Narkotikamisbrug (EONN) under hensyntagen til de to organers respektive ansvarsområder. EDU og EONN samler de modtagne oplysninger og videregiver dem omgående og på passende måde til hinanden, til Europols nationale enheder og til medlemsstaternes repræsentanter i REITOX samt til Kommissionen og Det Europæiske Agentur for Lægemiddelvurdering.

2. De i stk. 1 omhandlede oplysninger skal omfatte:

a) - en beskrivelse af stoffets kemiske og fysiske egenskaber, herunder angivelse af den betegnelse, som det nye syntetiske stof er kendt under

- oplysninger om hvor, hvor ofte og/eller i hvor store mængder det nye syntetiske stof er blevet fundet

- en første angivelse af de mulige risici, der er forbundet med det nye syntetiske stof

og så vidt muligt:

b) - oplysninger om de kemiske prækursorer

- oplysninger om den aktuelle eller forventede anvendelse af det nye syntetiske stof som et psykotropt stof med hensyn til måde og omfang

- oplysninger om andre anvendelser af det nye syntetiske stof og omfanget heraf

- yderligere oplysninger om risiciene ved brug af det nye syntetiske stof, herunder sundhedsmæssige og sociale risici.

Artikel 4 Risikovurdering

1. Efter anmodning fra en medlemsstat eller Kommissionen indkalder EONN til et særligt møde i Det Videnskabelige Udvalgs regi med deltagelse af eksperter, som udpeges af medlemsstaterne, og som repræsentanter for Kommissionen, EDU og Det Europæiske Agentur for Lægemiddelvurdering indbydes til at overvære.

Udvalget vurderer de mulige risici, herunder sundhedsmæssige og sociale risici, som brug af og handel med nye former for syntetisk narkotika kan indebære, samt eventuelle følger af et forbud.

2. Risikovurderingen foretages på grundlag af oplysninger, som er forelagt af medlemsstaterne, Kommissionen, EONN, EDU og Det Europæiske Agentur for Lægemiddelvurdering, idet der tages hensyn til alle de faktorer, som i henhold til FN-konventionen af 1971 om psykotrope stoffer tilsiger, at et stof underlægges international kontrol.

3. Når risikovurderingen er afsluttet, udarbejdes der en rapport om resultatet heraf. I rapporten gennemgås samtlige aspekter. Alle synspunkter med hensyn til disse aspekter skal komme til udtryk i rapporten.

Artikel 5 Procedure for indførelse af kontrol med nye syntetiske stoffer

1. Rådet kan på grundlag af et initiativ, der skal forelægges senest en måned efter udarbejdelsen af rapporten om resultaterne af risikovurderingen i henhold til artikel 4, stk. 1, og i overensstemmelse med traktatens artikel K.3, stk. 2, litra b), med enstemmighed vedtage en afgørelse, hvori er angivet det eller de nye syntetiske stoffer, som skal underkastes nødvendige foranstaltninger eller kontrol.

Hvis Kommissionen ikke anser det for nødvendigt at forelægge et initiativ med henblik på at underkaste stoffet eller stofferne kontrol, begrunder den dette i en rapport til Rådet.

Medlemsstaterne forpligter sig til i henhold til den af Rådet trufne afgørelse inden for den tidsfrist, der er fastsat i den pågældende afgørelse, at træffe de nødvendige foranstaltninger i overensstemmelse med deres nationale lovgivning med henblik på at underlægge de nye syntetiske stoffer de kontrolforanstaltninger og strafferetlige foranstaltninger, for hvilke der er hjemmel i deres lovgivning, som opfylder deres forpligtelser i henhold til FN-konventionen af 1971 om psykotrope stoffer med hensyn til de stoffer, der er opført på liste I og II i denne konvention.

2. Intet i denne fælles aktion er til hinder for, at en medlemsstat kan opretholde eller indføre nationale kontrolforanstaltninger på sit område, hvis den anser det for hensigtsmæssigt, når en medlemsstat har identificeret en ny form for syntetisk narkotika.

3. Formandskabet aflægger hvert år rapport til Rådet om gennemførelsen af de afgørelser, Rådet har truffet i medfør af stk. 1.

Artikel 6 Offentliggørelse og ikrafttræden

Denne fælles aktion offentliggøres i Tidende.

Den træder i kraft på dagen for offentliggørelsen.

Udfærdiget i Luxembourg, den 16. juni 1997.

På Rådets vegne

H. VAN MIERLO

Formand

(1) EFT nr. L 342 af 31. 12. 1996, s. 6.

(2) EFT nr. L 357 af 20. 12. 1990, s. 1. Forordningen er senest ændret ved Kommissionens forordning (EØF) nr. 3769/92 (EFT nr. L 383 af 29. 12. 1992, s. 17).

(3) EFT nr. L 370 af 19. 12. 1992, s. 76. Direktivet er ændret ved direktiv 93/46/EØF (EFT nr. L 159 af 1. 7. 1993, s. 134).